**Dokk1** eli **Dokken** on Tanskan Aarhusin keskusta-alueella sijaitseva yleinen kirjasto ja kulttuurikeskus. Rakennus toimii Aarhusin pääkirjastona. Pinta-alaltaan Skandinavian suurimmaksi kirjastoksi mainittu, kokonaispinta-alaltaan 35 600 neliömetrin suuruinen rakennus avattiin yleisölle 20. kesäkuuta 2015.

Rakennus
--------

Rakennusta on luonnehdittu Skandinavian suurimmaksi yleiseksi kirjastoksi ja Tanskan suurimmaksi kulttuurirakennukseksi Kööpenhaminan oopperatalon ohella. Rakennuksen kokonaishinta oli noin 280 miljoonaa euroa tai 2,1 miljardia Tanskan kruunua. Se on toisaalta monitoimitalo, jonka tiloista kirjastopalveluihin on varattu vain osa.

Rakennuksessa on neljä maanpäällistä ja yksi maanalainen kerros. Kellarikerroksessa on yksityisesti ylläpidetty tuhannelle autolle mitoitettu, autohisseillä varustettu ja tietokoneohjattu automatisoitu pysäköintihalli. Se oli valmistuessaan Euroopan suurin automatisoitu pysäköintihalli ja maksoi yli 550 miljoonaa Tanskan kruunua. Katutasossa sijaitsee käynti pikaraitiotielle, pysäköintilaitoksen 20 autohissiä sekä henkilöhissit ja rullaportaat ylätasoille. Rakennuksen toinen kerros on kirjaston ja kansalaispalvelujen päätaso. Siellä on myös kaksi kokous- tai konserttisalia, ja kerrosta kiertää parvekkeella sijaitseva leikkipiha. Kerroksesta löytyvät myös esimerkiksi lukusali, näyttelytila Rampen ja kahvila. Kolmannessa kerroksessa on hallinnon sekä perheiden ja lapsien käyttöön suunniteltuja tiloja sekä lukupaikkoja. Ylin eli neljäs kerros on varattu rakennuksen vuokralaisille (kaupalliset toimijat) ja henkilöstöravintolalle.

Tunnustuksia ja kritiikkiä
--------------------------

Monitoimirakennuksessa havaittiin rakenne- ja homevaurioita jo vuoden kuluttua sen valmistumisesta, mitä luonnehdittiin julkisuudessa skandaaliksi. Yhteensä 6 400 neliömetriä rakennuksesta suunniteltiin korjattavan.

Elokuussa 2016 Dokk1-kirjastolle myönnettiin Vuoden yleinen kirjasto -palkinto. Valintaa kritisoitiin kuitenkin muun muassa tanskalaisenemmistöisen (6/8) valintalautakunnan ja rahapalkinnon sponsoroineen, Dokk1-kirjastolle tietojärjestelmän toimittaneen Systematic-yrityksen osallisuuden vuoksi. Tämä kansainvälinen kirjastopalkinto käynnistettiin vuonna 2014 osana Tanskan kulttuuriministeriön Linna- ja kulttuurihallinnon (tansk. *Slots- og Kulturstyrelsen*) yleisten kirjastojen malliohjelmaa (Model Programme for Public Libraries). Tunnustuspalkinnon voittanut uusi kirjastorakennus saa kansainvälistä näkyvyyttä ja muodollisen 5 000 Yhdysvaltain dollarin rahapalkinnon.

Kuvia
-----

* 
* Dokk1 sijaitsee Aarhusin eteläsataman alueella, Itämeren Aarhusinlahden äärellä.Dokk1 sijaitsee Aarhusin eteläsataman alueella, Itämeren Aarhusinlahden äärellä.
* Aarhusin pikaraitiotien (Aarhus Letbane) Dokk1-asema sijaitsee rakennuksen edustalla.Aarhusin pikaraitiotien (Aarhus Letbane) Dokk1-asema sijaitsee rakennuksen edustalla.
* Pysäköintialueen sisäänajo.Pysäköintialueen sisäänajo.
* Rakennuksen aulatiloja.Rakennuksen aulatiloja.
* Kaunokirjallisuuden osastoa.Kaunokirjallisuuden osastoa.
* Kirjaston sisätiloja.Kirjaston sisätiloja.
* Näkymä Aarhusin sataman suuntaan.Näkymä Aarhusin sataman suuntaan.
* Näyttelytila Rampen Dokk1:ssä.Näyttelytila Rampen Dokk1:ssä.
* Aula- ja näyttelytila Rampen.Aula- ja näyttelytila Rampen.
* Eräs rakennuksen leikkiparvekkeista.Eräs rakennuksen leikkiparvekkeista.

Lähteet
-------

1. 1 2 3  DOKK1 visitaarhus.com. Viitattu 7.11.2019. (englanniksi)
2. 1 2 3 4 5  Dokk1 og Havnebyrum (pdf) urbanmediaspace.dk. Viitattu 7.11.2019. (tanskaksi)
3. 1 2  Dokk1. Aarhus/ Denmark shl.dk. Viitattu 7.11.2019. (englanniksi)
4. ↑  Dokk1 / schmidt hammer lassen architects  23.6.2015. archdaily.com. Viitattu 7.11.2019. (englanniksi)
5. 1 2  Niels Frid-Nielsen: På lørdag åbner Skandinaviens største bibliotek i Aarhus  18.6.2015. dr.dk. Viitattu 7.11.2019. (tanskaksi)
6. 1 2  Aarhusiansk milliardprojekt ramt af byggeskandale  8.6.2016. jyllands-posten.dk. Viitattu 7.11.2019. (tanskaksi)
7. ↑  Arkistoitu kopioÅrhus Havns Multimediehus, Dokk1, Urban Mediaspace, Aarhus arkark.dk.  Arkistoitu 9.8.2016. Viitattu 7.11.2019. (tanskaksi)
8. ↑  Arkistoitu kopioCar Park System for Dokk1 in Aarhus. June 2015. Aarhus, Denmark Lödige, lodige.com.  Arkistoitu 7.11.2019. Viitattu 7.11.2019. (englanniksi)
9. ↑  »Når vi når hen til november, driver vandet ned ad pladerne  9.6.2016. jyllands-posten.dk. Viitattu 7.11.2019. (tanskaksi)
10. ↑  Kåring af Dokk1 kritiseres: Debattør kalder forløbet for »fup«  24.8.2016. jyllands-posten.dk. Viitattu 7.11.2019. (tanskaksi)
11. ↑  Five libraries nominated for the award as the world’s best public library  4.7.2015. The International Federation of Library Associations and Institutions (IFLA), ifla.org. Viitattu 7.11.2019. (englanniksi)
12. ↑  Arkistoitu kopioModel Programme for Public Libraries - Intro Slots- og Kulturstyrelsen, slks.dk.  Arkistoitu 29.9.2021. Viitattu 7.11.2019. (englanniksi)

Aiheesta muualla
----------------

* Kuvia tai muita tiedostoja aiheesta **Dokk1** Wikimedia Commonsissa

Vuoden yleinen kirjasto
**2014**: Australia Craigieburnin kirjasto - **2015**: Ruotsi Kistan kirjasto - **2016**: Tanska Dokk1 - **2018**: Alankomaat Den Helderin School 7 -kirjasto - **2019**: Suomi Helsingin keskustakirjasto Oodi - **2021**: Norja Oslon pääkirjasto
  
**Huomaa:** Vuosina 2017 ja 2020 ei valittu Vuoden yleistä kirjastoa.